C 119/17

Euroopan tilintarkastustuomioistuimen kertomus Euroopan keskuspankin hallinnon tehokkuuden tarkastuksesta tilikaudelta 2004 sekä Euroopan keskuspankin vastaukset

(2006/C 119/02)

Tilintarkastustuomioistuimen on tarkastettava Euroopan keskuspankin (EKP) hallinnon tehokkuus Euroopan keskuspankkijärjestelmän ja Euroopan keskuspankin perussääntöä koskevan pöytäkirjan 27 artiklan 2 kohdan mukaisesti (1) . Varainhoitovuoden 2004 osalta tarkastuksen aiheeksi valittiin EKP:n henkilöstöpolitiikan tehokkuus. Tilintarkastustuomioistuin toimitti myös hankevalvontaa sekä ulkoisten palvelujen hankintaa ja hallinnointia koskevan seurantatarkastuksen.

HENKILÖSTÖPOLITIIKKA

Aluksi vuonna 1999 EKP:ssä työskenteli 518 henkilöä, minkä jälkeen henkilöstömäärä kasvoi nopeasti 1 309 henkilöön vuoden 2004 lopussa. Henkilöstöosasto huolehti käynnistysvaiheessa pääasiassa palvelukseen ottamisesta ja päivittäisistä hallintotehtävistä sekä ratkaisi henkilöstöpolitiikkaan liittyviä lyhyen aikavälin ongelmia. Nykyisessä vakiinnuttamisvaiheessa EKP on yksilöinyt (3) henkilöstöhallinnon alalla useita alueita, joilla parannukset ja toimenpiteet ovat tarpeen.

EKP on vuosien mittaan kehittänyt yhdenmukaisen henkilöstöpolitiikan, joka vastaa sen keskeisiä organisatorisia tarpeita. Parannuksia voidaan silti saada vielä aikaan palvelukseen ottamisen, palkkaluokkiin asettamisen, kurinpitoseuraamusten sekä kiusaamisen ja häirinnän ehkäisemisen osalta. Kaikilla kyseisillä osa-alueilla neuvoston direktiivejä ei vielä noudateta täysimääräisesti.

Keskustasolla on otettu käyttöön henkilöstöpolitiikan toteuttamisen seurantamekanismeja, mutta henkilöstöosaston seurantatehtävän osalta ilmeni yhä puutteita, jotka liittyivät etenkin palvelukseen ottamiseen, osastojen järjestämään täydennyskoulutukseen sekä lomien ja poissaolojen hallinnointiin.

Yleisesti ottaen EKP on kaikilla tasoilla toteuttanut suurinta osaa henkilöstöpolitiikastaan asettamiensa suuntaviivojen mukaisesti. Epäyhdenmukaisuuksia havaittiin silti palkkojen määrittämisen, lisäpalkkioiden jakamisen, palvelukseen ottamisen ja täydennyskoulutuksen osalta. Merkittävin puute oli kuitenkin se, että lomista ja poissaoloista annettuja sääntöjä ei useinkaan ollut noudatettu.

AIEMPIEN HUOMAUTUSTEN SEURANTA

Syyskuussa 2003 laadittiin uusi hallinnollinen kiertokirje EKP:n hankintasopimuksiin liittyvistä säännöistä. Lisäksi on kehitetty prototyyppi tietokannasta, johon rekisteröidään kaikki poikkeamiset näistä säännöistä (yli 10 000 euron hankinnat) sekä kaikki suuret hankinnat (yli 250 000 euroa). EKP ei kuitenkaan ole vielä aloittanut konsulttien sekä tavaran ja palveluiden toimittajien työn keskitettyä tai hajautettua laadunvalvontaa.

Tilintarkastustuomioistuin on hyväksynyt tämän kertomuksen Luxemburgissa 5. huhtikuuta 2006 pitämässään kokouksessa.

(1) Pöytäkirjan 27 artiklan 2 kohdan mukaan ”sopimuksen 248 artiklan määräykset koskevat ainoastaan EKP:n hallinnon tehokkuuden arviointia”. Euroopan keskuspankkia koskevat institutionaaliset määräykset sisältyvät EY:n perustamissopimuksen 110 artiklaan.

(2) Henkilöstömenoista 133,2 miljoonaa euroa koostuu suorista palkkamenoista ja 12,7 miljoonaa euroa epäsuorista henkilöstökustannuksista, jotka koskevat muun muassa palvelukseen ottamista ja muuttoavustuksia.

(3) Organisaatiomuutosta koskevan ”Uudistuva EKP” -ohjelman (ECB in Motion) yhteydessä johtokunta teetti henkilöstön keskuudessa useita kyselyitä EKP:n vaikuttavuuden ja tehokkuuden parantamiseksi.

(4) Tekstissä käytetään EKP:n pääosastoista ja osastoista yhteistä termiä ”osasto”.

(5) EUVL C 286, 23.11.2004 ja EUVL C 341, 4.12.2001.

(6) EUVL C 45, 20.2.2004.

EUROOPAN KESKUSPANKIN VASTAUS

Euroopan keskuspankki (EKP) on vastaanottanut Euroopan tilintarkastustuomioistuimen kertomuksen tilikaudesta 2004 ja arvostaa sitä, että tilintarkastustuomioistuin on todennut EKP:n kehittäneen yhdenmukaisen henkilöstöpolitiikan, joka vastaa sen keskeisiä organisatorisia tarpeita.

EKP huomioi tilintarkastustuomioistuimen havainnot ja parannussuositukset. EKP on pyrkinyt ensisijaisesti kehittämään moninaisuuspolitiikkaa ja järjestelmää kiusaamisen ja häirinnän ehkäisemistä varten. Molemmat on nyt saatu viimeistelyvaiheeseen. EKP:n käytännöt ovat pohjimmiltaan Euroopan unionin direktiivien mukaisia, mutta EKP tekee lisäparannuksia varmistaakseen direktiivien täydellisen huomioon ottamisen säännöissään. Politiikan kehittämisessä otetaan aina huomioon kehitys paitsi vastaavissa kansainvälisissä organisaatioissa myös muissa Euroopan keskuspankkijärjestelmän keskuspankeissa. Lomista ja poissaoloista annettujen sääntöjen noudattamisen parantamiseksi tullaan lähiaikoina kiinnittämään erityistä huomiota poissaolojen seurantaan. Henkilöstöpolitiikan tehokkuuden mittaamista varten EKP on päättänyt käynnistää prosessin, jossa otetaan asteittain käyttöön joukko keskeisiä suoritusindikaattoreita.

Tärkeät tietotekniset ja muut kuin tietotekniikkaan liittyvät projektit ovat aina olleet keskitetysti EKP:n projektikomitean valvonnassa. Vuoden 2005 kolmannelta neljännekseltä alkaen projektikomitean keskitettyyn valvontaan otettiin myös kaikki tietotekniikkaan liittyvät projektit, joten lähes kaikki EKP:n projektit ovat nyt komitean valvonnassa. Konsulttien ja tavaran ja palveluiden toimittajien työn laadunvalvonta kuuluu kiinteänä osana esimiesten vastuualueeseen.